## Pravilnik o postupku naknade štete ulagateljima UCITS fonda i/ili UCITS fondu

### NN 100/2013 (1.8.2013.), Pravilnik o postupku naknade štete ulagateljima UCITS fonda i/ili UCITS fondu

HRVATSKA AGENCIJA ZA NADZOR FINANCIJSKIH USLUGA

2265

Na temelju članka 99. stavka 7. Zakona o otvorenim investicijskim fondovima s javnom ponudom (»Narodne novine« broj 16/2013, dalje: Zakon), Hrvatska agencija za nadzor financijskih usluga (dalje: Agencija) na sjednici Upravnog vijeća održanoj 26. srpnja 2013. godine donijela je

PRAVILNIK

O POSTUPKU NAKNADE ŠTETE ULAGATELJIMA UCITS FONDA I/ILI UCITS FONDU

I. UVODNE ODREDBE

Članak 1.

Ovim Pravilnikom se uređuje postupak naknade štete koju je društvo za upravljanje dužno nadoknaditi ulagateljima UCITS fonda i/ili UCITS fondu u slučaju pogrešnog izračuna neto vrijednosti imovine po udjelu odnosno cijene udjela i povrede ograničenja ulaganja u smislu članka 250. stavka 5. Zakona.

II. POGREŠAN IZRAČUN CIJENE UDJELA

Članak 2.

(1) Cijena udjela u UCITS fondu jednaka je neto vrijednosti imovine UCITS fonda po udjelu koja se izračunava u skladu s važećim propisima.

(2) Pogrešan izračun cijene udjela postoji kada se prvotno izračunata cijena udjela u UCITS fondu razlikuje od naknadno točno utvrđene cijene udjela za isti dan.

Bitna pogreška pri izračunu cijene udjela

Članak 3.

(1) Ovim Pravilnikom propisan postupak naknade štete kod pogrešnog izračuna cijene udjela provodi se kada:

1. razlika između prvotno izračunate i naknadno točno utvrđene cijene udjela za isti dan prelazi 1% (bitna pogreška) i

2. od nastupa navedene pogreške izračuna cijene udjela nije proteklo više od 1 (jedne) godine, osim u slučaju kada revizor u okviru revizije financijskih izvještaja u tekućoj godini za prethodnu godinu utvrdi pogrešan izračun cijene udjela

(2) Iznimno od stavka 1. točke 1. ovoga članka kod novčanih UCITS fondova društvo za upravljanje dužno je provesti postupak naknade štete kada razlika između prvotno izračunate i naknadno točno utvrđene cijene udjela za isti dan prelazi 0,5%.

(3) Postupak naknade štete kod bitne pogreške pri izračunu cijene udjela se sastoji od izrade plana naknade štete, obavijesti imateljima udjela o naknadi prouzročene štete i naknade štete oštećenim imateljima udjela u UCITS fondu i/ili UCITS fondua.

(4) »Razdoblje pogrešnog izračuna« je razdoblje tijekom kojeg je postojala bitna pogreška izračuna cijene udjela.

Izračun više cijene udjela

Članak 4.

(1) Izračun više cijene udjela postoji kada je prvotno izračunata cijena udjela viša od naknadno točno utvrđene cijene udjela za isti dan.

(2) U slučaju bitne pogreške izračuna koja je dovela do izračuna više cijene udjela, društvo za upravljanje je dužno nadoknaditi time nastalu štetu imateljima udjela koji su stekli udjele u UCITS fondu u razdoblju pogrešnog izračuna, isplatom novčanih sredstava ili dodjelom udjela. Društvo za upravljanje dužno je u pravilima UCITS fonda definirati situacije u kojima se naknada štete obavlja isplatom novčanih sredstava ili dodjelom udjela. Visina naknade štete jednaka je razlici prvotno utvrđene cijene udjela i naknadno točno izračunate cijene udjela pomnoženoj s brojem izdanih udjela u razdoblju pogrešnog izračuna.

(3) U slučaju bitne pogreške izračuna koja je dovela do izračuna više cijene udjela, društvo za upravljanje je dužno nadoknaditi time nastalu štetu UCITS fondu kada su u razdoblju pogrešnog izračuna otkupljivani udjeli u UCITS fondu. Visina naknade koja će se isplatiti UCITS fondu jednaka je razlici između prvotno izračunate cijene udjela i naknadno točno utvrđene cijene udjela pomnoženoj s brojem otkupljenih udjela u razdoblju pogrešnog izračuna.

(4) Naknada štete neće se provoditi za one ulagatelje za koje je utvrđena visina nastale štete u razdoblju pogrešnog izračuna manja od 10 kuna.

Izračun manje cijene udjela

Članak 5.

(1) Izračun manje cijene udjela postoji kada je prvotno izračunata cijena udjela manja od naknadno točno utvrđene cijene udjela za isti dan.

(2) U slučaju bitne pogreške izračuna koja je dovela do izračuna manje cijene udjela, društvo za upravljanje je dužno nadoknaditi time nastalu štetu imateljima udjela kojima je otkupilo udjele u razdoblju pogrešnog izračuna, isplatom novčanih sredstava ili dodjelom udjela. Društvo za upravljanje dužno je u pravilima UCITS fonda definirati situacije u kojima se naknada štete obavlja isplatom novčanih sredstava ili dodjelom udjela. Visina naknade jednaka je razlici između prvotno izračunate cijene udjela i naknadno točno utvrđene cijene udjela pomnoženoj s brojem otkupljenih udjela u razdoblju pogrešnog izračuna.

(3) U slučaju bitne pogreške izračuna koja je dovela do izračuna manje cijene udjela, društvo za upravljanje je dužno nadoknaditi time nastalu štetu UCITS fondu kada su u razdoblju pogrešnog izračuna izdavani udjeli u UCITS fondu, a cijena udjela (po kojoj su imatelji udjela stjecali udjele) je manja od naknadno točno utvrđene cijene udjela u skladu s člankom 6. ovoga Pravilnika. Visina naknade koja će se isplatiti UCITS fondu odgovara razlici između prvotno izračunate cijene udjela i naknadno točno izračunate cijene udjela u odnosu na sva izdavanja udjela koja su izvršena tijekom razdoblja pogrešnog izračuna.

(4) Naknada štete neće se provoditi za one ulagatelje za koje je utvrđena visina nastale štete u razdoblju pogrešnog izračuna manja od 10 kuna.

Novi izračun cijene udjela

Članak 6.

Društvo za upravljanje je dužno za svaki dan razdoblja pogrešnog izračuna izraditi novi izračun cijene udjela.

Plan naknade štete

Članak 7.

(1) U slučajevima iz članka 3. stavaka 1. i 2. ovoga Pravilnika, društvo za upravljanje će bez nepotrebnog odgađanja, a najkasnije u roku od 60 dana od saznanja za pogrešan izračun izraditi plan naknade štete i bez odgode ga dostaviti Agenciji i nadležnom tijelu matične države članice društva za upravljanje, kada je to primjenjivo.

(2) Plan naknade štete iz stavka 1. ovoga članka mora sadržavati:

1. mjere koje će se poduzeti s ciljem uklanjanja utvrđenih bitnih pogrešaka i naknade štete,

2. novi izračun cijene udjela za svaki dan razdoblja pogrešnog izračuna,

3. broj imatelja udjela koji su u razdoblju pogrešnog izračuna stjecali i/ili otuđivali udjele te pojedinačnu i ukupnu visinu naknade koja će se isplatiti imateljima udjela i/ili UCITS fondu, isplatom novčanog iznosa ili priznavanjem razmjernog broja udjela,

4. rok u kojem će se o planu naknade štete obavijestiti imatelji udjela u skladu s člankom 8. ovoga Pravilnika.

Obavještavanje imatelja udjela

Članak 8.

(1) Kada zbog bitne pogreške izračuna cijene udjela postoji obveza društva za upravljanje za naknadu štete pojedinim oštećenim imateljima udjela, društvo za upravljanje je dužno o postojanju bitne pogreške pri izračunu cijene udjela obavijestiti imatelje udjela kojima s te osnove treba nadoknaditi štetu.

(2) Obavijest iz stavka 1. ovoga članka sadrži sljedeće informacije:

1. koji je uzrok i u čemu se sastoji bitna pogreška pri izračunu cijene udjela,

2. obvezu naknade i visinu štete.

(3) Obavijest iz stavka 1. ovoga članka dostavlja se putem pošte ili na drugom odgovarajućem trajnom mediju u skladu s člankom 101. Zakona u roku od 10 dana od izrade plana naknade štete.

Provedba postupka naknade štete

Članak 9.

(1) Nakon što društvo za upravljanje u skladu s člankom 7. ovoga Pravilnika izradi plan naknade štete bez odgode će pristupiti nadoknadi štete oštećenim imateljima udjela i/ili UCITS fondu.

(2) Troškovi koji su nastali u svrhu provedbe postupka i mjera naknade štete radi pogrešnog izračuna cijene udjela troškovi su društva za upravljanje i ne mogu se naplatiti na teret UCITS fonda ili imatelja udjela u UCITS fondu.

III. POVREDA OGRANIČENJA ULAGANJA

Članak 10.

(1) U smislu ovoga Pravilnika povredom ograničenja ulaganja smatra se povreda ograničenja ulaganja koje su posljedica transakcija koje je sklopilo društvo za upravljanje, a kojima su se u trenutku njihova sklapanja prekršila ograničenja u skladu s odredbom članka 250. stavka 5. Zakona.

(2) Ovim Pravilnikom propisan postupak naknade štete kod povrede ograničenja ulaganja provodi se kada:

1. kršenje ograničenja ulaganja iznosi više od 10% od ukupno dozvoljenog ulaganja prema članku 250. stavku 1. Zakona i

3. od nastupa kršenja ograničenja ulaganja nije proteklo više od 1 (jedne) godine, osim u slučaju kada revizor u okviru revizije financijskih izvještaja u tekućoj godini za prethodnu godinu utvrdi povredu ograničenja ulaganja.

(3) Postupak naknade štete kod povrede ograničenja ulaganja se sastoji od izrade plana naknade štete, obavijesti imateljima udjela o naknadi prouzročene štete i namire štete isplatom utvrđene visine naknade oštećenim imateljima udjela i/ili UCITS fondu.

Plan naknade štete

Članak 11.

(1) U slučaju iz članka 10. stavaka 1. i 2. ovoga Pravilnika, društvo za upravljanje će bez nepotrebnog odgađanja, a najkasnije u roku od 60 dana od saznanja za povredu ograničenja ulaganja izraditi plan naknade štete i bez odgode ga dostaviti Agenciji i nadležnom tijelu matične države članice društva za upravljanje, kada je to primjenjivo.

(2) Plan naknade štete iz stavka 1. ovoga članka mora sadržavati:

1. informacije o imovinskoj poziciji u odnosu na koju je došlo do povrede ograničenja ulaganja, duljini trajanja i razlozima takvog prekoračenja,

2. mjere koje će se poduzeti s ciljem usklađenja ulaganja i naknade štete,

3. broj imatelja udjela koji su u razdoblju pogrešnog izračuna stjecali i/ili otuđivali udjele te pojedinačnu i ukupnu visinu naknade koja će se isplatiti imateljima udjela i/ili UCITS fondu, isplatom novčanog iznosa ili priznavanjem razmjernog broja udjela,

4. rok u kojem će se o planu naknade štete obavijestiti imatelji udjela u skladu s člankom 12. ovoga Pravilnika.

Obavještavanje imatelja udjela

Članak 12.

(1) Kada zbog povrede ograničenja ulaganja postoji obveza društva za upravljanje za naknadu štete pojedinim oštećenim imateljima udjela, društvo za upravljanje je dužno o postojanju navedene povrede obavijestiti imatelje udjela kojima s te osnove treba isplatiti naknadu štete.

(2) Obavijest iz stavka 1. ovog članka sadrži sljedeće informacije:

1. koji je uzrok i u čemu se sastoji povreda ograničenja ulaganja,

2. visinu štete i obvezu naknade.

(3) Obavijest iz stavka 1. ovoga članka dostavlja se putem pošte ili na drugom odgovarajućem trajnom mediju u skladu s člankom 101. Zakona u roku od 10 dana od izrade plana naknade štete.

Visina naknade štete

Članak 13.

(1) Društvo za upravljanje je dužno odmah po saznanju za povredu ograničenja ulaganja uskladiti ulaganja prodajom imovinske pozicije kojom su prekršena ograničenja ulaganja ili na drugi odgovarajući način. Društvo za upravljanje dužno je uskladiti ulaganja na način da potpuno otkloni povredu ograničenja ulaganja.

(2) Kada je prodajom imovinskih pozicija koje su prouzročile povredu ograničenja ulaganja nastala dobit, navedena će se dobit dodijeliti UCITS fondu nakon što se odbiju troškovi koji su nastali kupnjom i prodajom imovinskih pozicija koje su prouzročile povredu ograničenja ulaganja.

(3) Kada je prodajom imovinskih pozicija koje su prouzročile povredu ograničenja ulaganja nastao gubitak, društvo za upravljanje dužno je UCITS fondu nadoknaditi takav gubitak uplatom iznosa koji odgovara razlici između kupovne i prodajne cijene imovine koja je dovela do povrede ograničenja ulaganja. Društvo za upravljanje u ovom slučaju nadoknađuje UCITS fondu i transakcijske troškove nastale tijekom kupnje i prodaje imovine koja je dovela do povrede ograničenja ulaganja.

(4) U slučaju povrede ograničenja ulaganja iz članka 10. stavaka 1. i 2. ovoga Pravilnika, ako je za ulagatelje nastupila šteta društvo za upravljanje je dužno nadoknaditi štetu oštećenim ulagateljima koji su stekli ili otkupili udjele u razdoblju od nastanka povrede ograničenja ulaganja do usklađenja ulaganja.

(5) Kako bi utvrdilo da li je za ulagatelje nastupila šteta prema odredbama stavka 4. ovoga članka društvo za upravljanje je dužno za svaki dan trajanja povrede ograničenja ulaganja iz članka 10. stavaka 1. i 2. ovoga Pravilnika utvrditi da li je navedena povreda ograničenja ulaganja rezultirala bitnom razlikom pri izračunu cijene udjela u skladu s člankom 3. stavkom 1. točkom 1. i stavkom 2. ovoga Pravilnika i to na način da za udio imovine čije stjecanje je prouzročilo povredu ograničenja ulaganja koristi cijenu stjecanja tog dijela imovine. U slučaju postojanja bitne razlike između tako utvrđene cijene udjela i prvotno izračunate cijene udjela društvo za upravljanje je dužno primijeniti odredbe ovoga Pravilnika koje određuju postupak naknade štete ulagateljima u slučaju postojanja bitne pogreške pri izračunu cijene udjela, u skladu s člancima 4. i 5. ovoga Pravilnika.

(6) Naknada štete neće se provoditi za one ulagatelje za koje je utvrđena visina nastale štete u razdoblju pogrešnog izračuna manja od 10 kuna.

Provedba postupka naknade štete

Članak 14.

(1) Društvo za upravljanje će nakon što izradi plan naknade štete bez odgode pristupiti isplati naknade štete oštećenim imateljima udjela i/ili UCITS fondu.

(2) Troškovi koji su nastali u svrhu provedbe postupka i mjera naknade štete radi povrede ograničenja ulaganja troškovi su društva za upravljanje i ne mogu se naplatiti na teret UCITS fonda ili njegovih ulagatelja.

Članak 15.

(1) Odredbe ovoga Pravilnika koje se odnose na povredu ograničenja ulaganja iz članka 250. stavka 5. Zakona primjenjuju se i za slučaj povrede ograničenja ulaganja iz članka 250. stavka 3. Zakona koje traje dulje od isteka razdoblja predviđenih člankom 250. stavkom 3. i 4. Zakona. Danom nastupa povrede ograničenja ulaganja smatra se prvi dan nakon isteka roka određenog u skladu s člankom 250. stavkom 3. i 4. Zakona.

IV. REVIZIJA PLANA NAKNADE ŠTETE

Članak 16.

(1) Provedene postupke naknade štete revidira neovisan vanjski ovlašteni revizor u okviru revizije godišnjih izvještaja UCITS fonda.

(2) U slučaju iz članka 7. ovoga Pravilnika, revizor će u svom nalazu i mišljenju procijeniti je li u postupku naknade štete u skladu s člankom 6. ovoga Pravilnika izračunata cijena udjela točno utvrđena te jesu li postupci izračuna i visina naknade štete isplaćeni UCTIS fondu i/ili ulagateljima u skladu s uvjetima iz ovoga Pravilnika.

(3) U slučaju iz članka 11. ovoga Pravilnika, revizor će u svom nalazu i mišljenju procijeniti jesu li postupci izračuna i visina naknade isplaćeni UCITS fondu i/ili ulagateljima, u skladu s uvjetima iz ovoga Pravilnika.

(4) Ako se u okviru revizije financijskih izvještaja UCITS fonda utvrdi povreda ograničenja ulaganja ili pogrešan izračun cijene udjela, društvo za upravljanje je bez odgode dužno poduzeti odgovarajuće mjere u skladu s odredbama ovoga Pravilnika, neovisno o tome da li je od navedene povrede ograničenja ulaganja ili pogrešnog izračuna cijene udjela prošlo više od godine dana.

V. POJEDNOSTAVLJENI POSTUPAK NAKNADE ŠTETE

Članak 17.

(1) Kada je iznos ukupne isplate naknade štete u skladu s odredbama ovoga Pravilnika manji od 25.000,00 kuna i iznos naknade štete po ulagatelju manji od 2.500,00 kuna, plan naknade štete iz članka 7. i članka 11. ovoga Pravilnika nije potrebno dostaviti Agenciji.

(2) U slučajevima iz stavka 1. ovoga članka nije potrebno provoditi reviziju provedenih postupaka naknade štete u okviru revizije godišnjih izvještaja UCITS fonda.

VI. ZAVRŠNE ODREDBE

Članak 18.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/13-04/36

Urbroj: 326-440-13-1

Zagreb, 26. srpnja 2013.

Predsjednik Upravnog vijeća

Petar-Pierre Matek, v. r.

Pravilnik, NN 100/2013-2265